钦定古今图书集成/明伦汇编/交谊典/第063卷 > 宋册府元龟 > 《上李少常伯启》前人
## 钦定古今图书集成/明伦汇编/交谊典/第063卷 > 宋册府元龟 > 《上李少常伯启》前人

宾王启：“窃惟阴阳作炭，化一气以陶甄；天地为炉，混
万物为刍狗。然则璧轮均照，或流景于莱城；玉烛平
分，犹翔寒于黍谷。是知隆污递袭，荣悴相仍。得气者
繁滋，失时者零落。伏惟君侯疏干激派，龙门开竹箭
之波；镇地横基，鹄翅峙莲花之岳。曜重辉于若月，炳
叠彩于非烟。至若瑞动赤光，著元勋于东汉；烽惊紫”
塞，宣武功于北征。奕叶龙光，蝉联龟组。德攸天纵，白
星降王辅之精；道叶神交，黄石授帝师之略。故得三
千运北，击舜海以游鳞；九万图南，望尧云而矫翰。折
冲千里，鲁连谈笑之功；师表一时，郭泰人伦之度。于
是九重衔绂，照星彩于宸维；四达埋轮，震霜威于权
右。加以分庭让士，虚席礼贤。片善必甄，揖虞翻于东
箭；一言可记，许顾荣以南金。某蟠木朽株，散樗贱质。
墙面难用，灰心易寒。退无毛薛之交，进乏金张之援。
块然独处，一纪于兹矣。然而日夜相代，叹沟壑以非
遥；贫病交侵，思薜萝而可托。常欲乘幽控寂，追绮季
于青山；乐道栖真，从鲁连于沧海。幸属舜门广辟，汉
币交驰。遂得伫啸高丘，应箕文而动韵；聆吟大野，浮
艮轴以流阴。将恐在藻纎鳞，终绝登龙之望；枪榆弱
羽，徒仰抟鹏之高。所觊曲逮恩光，滋馀润于东里；袭
承道引，托轻葛于南樛。抚己多惭，觇躬弥惧。谨启。